CELEX: 22017D2357
Language: el
Date: 2017-12-08 00:00:00
Title: Απόφαση αριθ. 1/2017 της Επιτροπής των Πρέσβεων ΑΚΕ-ΕΕ, της 8ης Δεκεμβρίου 2017, σχετικά με την εφαρμογή του άρθρου 68 της συμφωνίας εταιρικής σχέσης ΑΚΕ–ΕΕ [2017/2357]

16.12.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 336/58
            
         ΑΠΌΦΑΣΗ αριθ. 1/2017 ΤΗΣ ΕΠΙΤΡΟΠΉΣ ΤΩΝ ΠΡΈΣΒΕΩΝ ΑΚΕ-ΕΕ
   της 8ης Δεκεμβρίου 2017
   σχετικά με την εφαρμογή του άρθρου 68 της συμφωνίας εταιρικής σχέσης ΑΚΕ–ΕΕ [2017/2357]
   Η ΕΠΙΤΡΟΠΗ ΤΩΝ ΠΡΕΣΒΕΩΝ ΑΚΕ-ΕΕ,
   Έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου (1), και ιδίως το άρθρο 100, σε συνδυασμό με το άρθρο 15 παράγραφος 4 και το άρθρο 16 παράγραφος 2,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 68 της συμφωνίας εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού («ΑΚΕ»), αφενός, και της Ευρωπαϊκής Κοινότητας και των κρατών μελών της, αφετέρου («συμφωνία εταιρικής σχέσης ΑΚΕ-ΕΕ»), καθιερώνεται σύστημα συμπληρωματικής στήριξης για να μετριαστούν οι βραχυπρόθεσμες επιπτώσεις που οφείλονται σε εξωγενείς κλυδωνισμούς και επηρεάζουν αρνητικά την οικονομία των κρατών ΑΚΕ. Σύμφωνα με την παράγραφο 4 του εν λόγω άρθρου, οι συγκεκριμένες ρυθμίσεις που προβλέπει ο μηχανισμός στήριξης καθορίζονται στο παράρτημα ΙΙ της συμφωνίας εταιρικής σχέσης ΑΚΕ-ΕΕ.
            
         
               (2)
            
            
               Ο μηχανισμός, όπως ορίζεται επί του παρόντος στο παράρτημα ΙΙ της συμφωνίας εταιρικής σχέσης ΑΚΕ-ΕΕ, πρέπει να προσαρμοστεί ώστε να αντικατοπτρίζει τις ανάγκες των μερών και να εξασφαλίζει ευέλικτη και ταχεία παροχή στήριξης.
            
         
               (3)
            
            
               Σύμφωνα με το άρθρο 100 της συμφωνίας εταιρικής σχέσης ΑΚΕ-ΕΕ, τα παραρτήματα Iα, ΙΙ, ΙΙΙ, IV και VI της εν λόγω συμφωνίας μπορούν να αναθεωρηθούν, να επανεξεταστούν ή/και να τροποποιηθούν από το Συμβούλιο των Υπουργών ΑΚΕ-ΕΕ βάσει σύστασης της επιτροπής συνεργασίας ΑΚΕ-ΕΕ για τη χρηματοδότηση της ανάπτυξης.
            
         
               (4)
            
            
               Σύμφωνα με το άρθρο 15 παράγραφος 4 της συμφωνίας εταιρικής σχέσης ΑΚΕ-ΕΕ, το Συμβούλιο των Υπουργών ΑΚΕ-ΕΕ δύναται να αναθέτει αρμοδιότητες στην Επιτροπή των Πρέσβεων ΑΚΕ-ΕΕ.
            
         
               (5)
            
            
               Σύμφωνα με το άρθρο 16 παράγραφος 2 της συμφωνίας εταιρικής σχέσης ΑΚΕ-ΕΕ, η Επιτροπή των Πρέσβεων ΑΚΕ-ΕΕ εκτελεί κάθε εντολή που της αναθέτει το Συμβούλιο.
            
         
               (6)
            
            
               Το Συμβούλιο των Υπουργών ΑΚΕ-ΕΕ κατά τη σύνοδο της 5ης Μαΐου 2017 έδωσε εντολή στην Επιτροπή των Πρέσβεων ΑΚΕ-ΕΕ να εκδώσει απόφαση για την εφαρμογή του άρθρου 68 της συμφωνίας εταιρικής σχέσης ΑΚΕ-ΕΕ σχετικά με τους εξωγενείς κλυδωνισμούς και την τροποποίηση του παραρτήματος ΙΙ, κεφάλαιο 3.
            
         
               (7)
            
            
               Θα πρέπει να εκδοθεί απόφαση για την εφαρμογή του άρθρου 68 της συμφωνίας εταιρικής σχέσης ΑΚΕ-ΕΕ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η χρηματοδοτική στήριξη προς τις χώρες ΑΚΕ σε περίπτωση μακροοικονομικής αστάθειας που οφείλεται σε εξωγενείς κλυδωνισμούς, όπως προβλέπεται στο άρθρο 68 της συμφωνίας εταιρικής σχέσης ΑΚΕ-ΕΕ, διέπεται από τις διατάξεις της παρούσας απόφασης.
   Άρθρο 2
   1.   Μπορεί να κινητοποιηθεί συμπληρωματική χρηματοδοτική στήριξη από το αποθεματικό του 11ου Ευρωπαϊκού Ταμείου Ανάπτυξης για απρόβλεπτες ανάγκες, προκειμένου να μετριαστούν οι βραχυπρόθεσμες επιπτώσεις που οφείλονται σε εξωγενείς κλυδωνισμούς, συμπεριλαμβανομένων των επιπτώσεων στα έσοδα από τις εξαγωγές, και να διασφαλιστούν οι κοινωνικοοικονομικές μεταρρυθμίσεις και πολιτικές οι οποίες θα μπορούσαν να επηρεαστούν αρνητικά από τη μείωση των εσόδων.
   2.   Οι χώρες ΑΚΕ, που πλήττονται από εξωγενείς κλυδωνισμούς, υποβάλλουν προς το σκοπό αυτόν αίτηση στην Ευρωπαϊκή Επιτροπή για χρηματοοικονομική στήριξη, η οποία θα εξεταστεί μέσω κατά περίπτωση προσέγγισης προσανατολισμένης στις ανάγκες σύμφωνα με το πολυετές χρηματοδοτικό πλαίσιο συνεργασίας της εταιρικής συμφωνίας ΑΚΕ-ΕΕ.
   3.   Η διαχείριση και η εφαρμογή αυτής της στήριξης πραγματοποιούνται με ταχείες, ευέλικτες και αποτελεσματικές διαδικασίες. Η Ευρωπαϊκή Επιτροπή θα υποβάλλει σε τακτά χρονικά διαστήματα εκθέσεις στην επιτροπή συνεργασίας ΑΚΕ-ΕΕ για τη χρηματοδότηση της ανάπτυξης.
   Άρθρο 3
   Τα συμβαλλόμενα μέρη της συμφωνίας, η Ευρωπαϊκή Επιτροπή και η Γραμματεία ΑΚΕ ενημερώνονται σχετικά με τις πρακτικές λεπτομέρειες εφαρμογής του άρθρου 68.
   Άρθρο 4
   Το παράρτημα II κεφάλαιο 3 της συμφωνίας εταιρικής σχέσης ΑΚΕ-ΕΕ εφαρμόζεται σύμφωνα με την παρούσα απόφαση.
   Άρθρο 5
   Η παρούσα απόφαση αρχίζει να ισχύει από την ημέρα της έκδοσής της.
   
      Βρυξέλλες, 8 Δεκεμβρίου 2017.
      
         
            Για την Επιτροπή των Πρέσβεων ΑΚΕ–ΕΕ
         
         
            Η Πρόεδρος
         
         K. TAEL
      
   
   
      (1)  ΕΕ L 317 της 15.12.2000, σ. 3.